**HAJDÚBÖSZÖRMÉNY VÁROS ÖNKORMÁNYZAT**

**33/2020. (XI. 11.) önkormányzati rendelete
a  közterületen és nyilvános helyen történő maszkviselés szabályairól**

Hajdúböszörmény Város Önkormányzat Polgármestere, mint a képviselő-testület hatáskörének gyakorlója a 478/2020. (XI.03.) Korm. rendelettel kihirdetett veszélyhelyzetben a Magyarország Alaptörvényének 32. cikk (1) bekezdésében meghatározott feladatkörében, továbbá a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében foglaltak szerint eljárva, a 484/2020. (XI.10.) Korm. rendelet (a továbbiakban: Korm. rendelet) 27. § a) pontjában biztosított felhatalmazás alapján az új koronavírus-járvány terjedésének lassítása és Hajdúböszörmény lakosságának egészségvédelme érdekében a következőket rendeli el:

**1. §**

(1) Hajdúböszörmény Város teljes belterületén található közterületeken, illetve nyilvános helyeken a Korm. rendelet 1. § (1) bekezdésében meghatározott személyek számára és meghatározott módon, a Korm. rendelet 1. § (1) bekezdés b) pontjában foglaltak szerint az orrot és a szájat folyamatosan elfedő maszk viselése kötelező.

 (2) Sporttevékenység során, valamint parkokban illetve zöldterületeken a maszk viselése továbbra sem kötelező.

**2. §**

Jelen rendelet 2020. november 12. napján 00:00 órakor lép hatályba és 2020. december 11. napján 24:00 órakor hatályát veszti.

Hajdúböszörmény, 2020. november 11.

 ***Kiss Attila Koláné Dr. Markó Judit***

*polgármester jegyző*

A rendelet kihirdetésre került: 2020. november 11. napján.

***Koláné Dr. Markó Judit***

*jegyző*

**Indokolás**

**a  közterületen és nyilvános helyen történő maszkviselés szabályairól szóló**

**33/2020. (XI.11.) önkormányzati rendelethez**

**Általános indokolás**

A Kormány az  élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány (a továbbiakban: koronavírus világjárvány) következményeinek elhárítása, a  magyar állampolgárok egészségének és életének megóvása érdekében 2020. november 04. napjától Magyarország egész területére veszélyhelyzetet hirdetett ki a 478/2020. (XI.3.) kormányrendelettel. A Kihirdetett veszélyhelyzetben a katasztrófavédelemről szóló 2011. évi CXXVIII. törvény (Kat.) 46. § (4) bekezdése szerint valamennyi képviselő-testületi feladat- és hatáskört a polgármester gyakorolja, az ott meghatározott korlátozásokra tekintettel. A Kat. hivatkozott felhatalmazása alapján a Képviselő-testület rendeletalkotási kizárólagos hatáskörét is a polgármester gyakorolja kihirdetett veszélyhelyzetben.

A Magyar Közlöny 2020. november 10. napján megjelent 242. számában kihirdetésre került a 484/2020. (XI.10.) kormányrendelet (a továbbiakban: kormányrendelet) amely 2020. november 11. napján hatályba lépett. A kormányrendelet rendelkezéseit 2020. december 11. napjáig lehet alkalmazni.

A kormányrendelet 27.§ a) pontja értelmében a települési önkormányzat polgármestere, mint a települési önkormányzat képviselő-testülete feladat és hatáskörének gyakorlója felhatalmazást kapott, hogy önkormányzati rendeletben határozza meg a 10 000 főnél nagyobb lakónépességű település belterületén azon közterületeket, illetve nyilvános helyeket, ahol a kormányrendeletben meghatározott módon kötelező maszkot viselni.

**Részletes indokolás**

1. §

A maszkviselésre vonatkozó szabályokat állapítja meg.

2. §

Hatályba léptető rendelkezést tartalmaz és megállapítja a rendelet hatályvesztését.

A jogszabály előkészítőjének álláspontja az önkormányzati rendelet tervezetéhez tartozó indokolás közzétételével kapcsolatban:

Az 5/2019. (III. 13.) IM rendelet 21.§ (2) bekezdés a)-b) pontjai alapján a rendelet-tervezethez tartozó indokolást nem kell közzétenni.

Hajdúböszörmény, 2020. november 11.

**Kiss Attila**

*polgármester*